《巨灵诗》
明代·黎景义

西京有小女，其名曰巨灵。青春多妩媚，玉貌悦宸情。

君旁青珉壶，出入绮罗轻。应是大罗仙，幻来天子庭。

语笑春花红，嬉游秋月明。美人空自羡，七子暗相惊。

渥宠骄钩弋，殊恩尚尹邢。离宫虽六六，不敢与争荣。

一朝将永诀，忽遇东方生。东方亦何语，目视双翎举。

遥看化青雀，蜚蜚入云宇。云影半天开，高临青雀台。

青雀去复返，不见巨灵来。

作者简介：黎景义（一六〇三—一六六二？），一名内美，字克和。顺德人。明思宗崇祯间诸生。黎遂球、陈邦彦、梁朝钟、陈子壮、张家玉等皆为其友。明清鼎革，奉母隐居桃山不出。著有《二丸居集》八卷。清陈伯陶编《胜朝粤东遗民录》有传。